
A hagyományos és az interaktív képességfejlesztés módszereinek összehasonlítása

A fejlesztő pedagógiának egyre nagyobb a szerepe a magyar közoktatásban az integrált oktatás bevezetésével, hiszen a fejlesztésre szoruló gyermekek nem részesülnek speciális oktatásban. A felzárkóztatásukra fejlesztő külön órák adnak lehetőséget. Az interaktív oktatás térhódításával a fejlesztő pedagógiai módszerek megújultak. A hagyományos fejlesztési módszerek mellett beszélhetünk interaktív fejlesztési módszerekről. A hagyományos fejlesztési módszerek magukba foglalják a feladatlapok kitöltését, különböző játékokat, a személyes interakciót a gyerekekkel. A hagyományos fejlesztő órán a gyerekek döntő többségben papír alapon végeznek feladatokat, csak néha kerül sor játékra. Ezzel szemben egy interaktív fejlesztő órán a gyerekek az interaktív tábla, játékos módszerek minden előnyét élvezik.
Jelen kutatás célja a már fellelhető ismeretek, módszerek és technikák népszerűsítése illetve a két képességfejlesztési módszer (hagyományos, interaktív) hatékonyságának összehasonlítása. A szerzők a szakirodalmi kutatások mellett fejlesztő foglalkozásokat tartottak általános iskola alsó (16 fő) és felső (20 fő) tagozatában. A hatékonyság mérésére teszteket alkalmaztak a kognitív képességek mérésére, ugyanakkor a tanulók számítógépes motivációját kérdőívvel vizsgálták: a fejlesztéseket megelőzően a gyermekek kitöltötték a kérdőívet, és elkészítették a bemeneti teszteket. A fejlesztések végén a kimeneti tesztek kitöltésére került sor. A foglalkozások során három megismerő tevékenységet: gondolkodást, figyelmet és emlékezetet fejlesztették. A fejlesztések játékos keretek között történtek, a szerzők a „játszva tanulás” módszerét alkalmazták. A hagyományos fejlesztéseken különböző játékos: feladatlapok, szókeresők, kódfejtők, memóriajátékokat stb. alkalmaztak, míg az interaktív fejlesztéseken elkalandoztak az indiánok földjére és a „gyémánt tollú szirti sas kincsét” találták meg, interaktív eszközök segítségével.
Az iskolai oktatás keretein belül minden intézménynek és pedagógusnak arra kell törekednie, hogy megvalósuljon a képességfejlesztés minden órán. Törekedni kell arra, hogy a fejlesztésre szoruló tanulókat a társaik befogadják, elfogadják és támogassák őket. Ezért nem csak, mint fejlesztő pedagógus, hanem mint óvodapedagógus, tanító, vagy akár mint szülő is tenni kell.



